Den nordjyske onlinebutik Coolshop går i den nærmeste fremtid i gang med et kæmpebyggeri på 22.000 kvadratmeter. Den 300 meter lange lagerbygning bliver placereret på Loftbrovej  i Nørresundby på en 100.000 kvadratmeter stor grund, der har Kvickly som nærmeste nabo. - Vi regner med at være færdige inden jul, og med den nye lagerbygning mere end fordobler vi vores lagerkapacitet, siger medejer af Coolshop Jacob Risgaard. Han fortæller, at der senere er planer om også at bygge et showroom på grunden, og at man i det hele taget har masser af visioner. - Vi vil kalde området for Coolcity, og det er virkelig fedt, at der kommer til at ske noget derude, og det er en perfekt placering lige ud til motorvejen, lyder det fra Jacob Risgaard. I dag har Coolshop 10.000 kvadratmeter lager i Herning og 5000 kvadratmeter lager på Bøgildsmindevej i Nørresundby. Jacob Risgaard fortæller, at Coolshop hele vejen igennem har mødt stor imødekommenhed hos Aalborg Kommune i forbindelse med byggeplanerne. - Jeg har simpelthen aldrig oplevet noget lignende. Stor ros til politikerne med borgmester Thomas Kastrup-Larsen i spidsen. De har virkelig haft ja-hatten på, og det viser, at hvis vi vil, så kan vi godt, siger Jacob Risgaard.

Opsummering:
300 meter lang lagerbygning tæt ved motorvej står klar inden jul på et område, der skal hedde Coolcity.